Kommissionens forordning (EF) nr. 1325/2001

af 29. juni 2001

om fortsat anvendelse af beskyttelsesforanstaltninger over for indførsel fra de oversøiske lande og territorier af sukkerprodukter, som har EF-OLT-kumulation af oprindelsen, for perioden 1. juli 2001 - 1. december 2001

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 91/482/EØF af 25. juli 1991 om de oversøiske landes og territoriers associering med Det Europæiske Økonomiske Fællesskab(1), senest ændret ved afgørelse 2001/161/EF(2), i det følgende benævnt "OLT-afgørelsen", særlig artikel 109,

efter høring af den komité, der blev indført ved bilag IV, artikel 1, stk. 2, i nævnte afgørelse, og

ud fra følgende betragtninger:

(1) Kommissionen har konstateret, at indførslen af sukker (KN-kode 1701 ) og sukker- og kakaoblandinger henhørende under KN-kode 1806 10 30 og 1806 10 90 med oprindelse i de oversøiske lande og territorier (i det følgende benævnt "OLT"), har været meget kraftigt stigende fra 1997 til 1999, især uforarbejdet sukker med EF-OLT-kumulation af oprindelsen. Denne indførsel steg fra 0 t i 1996 til over 53000 t i 1999. De pågældende produkter fritages ved indførsel til Fællesskabet for importafgifter og kvantitative begrænsninger efter artikel 101, stk. 1, i OLT-afgørelsen.

(2) Ved afgørelse af 25. februar 2000 om forlængelse af afgørelse 91/482/EØF om de oversøiske landes og territoriers associering med Det Europæiske Fællesskab forlængede Rådet perioden for anvendelse af OLT-afgørelsen med et år indtil den 28. februar 2001. Ved afgørelse 2001/161/EF forlængede Rådet endnu en gang varigheden af anvendelsen af afgørelse 91/482/EØF for den periode, der udløber den 1. december 2001.

(3) Ved Kommissionens forordning (EF) nr. 396/2001 af 27. februar 2001 om fortsat anvendelse af beskyttelsesforanstaltninger over for indførsel fra de oversøiske lande og territorier af sukkerprodukter, som har EF-OLT-kumulation af oprindelsen(3), begrænsede Kommissionen EF-OLT-kumulationen af oprindelsen for produkter som omhandlet i første betragtning til højst 3878 t sukker for perioden 1. marts 2001 - 30. juni 2001.

(4) Der er opstået vanskeligheder på EF's sukkermarked de sidste år. Dette marked er præget af overskud. Sukkerforbruget er konstant. Det ligger på ca. 12,850 mio. t for produktionsåret 2000/01. Den sukkerproduktion, der er underlagt kvoteordningen efter grundforordningen, andrager 14,2 mio. t om året (for produktionsåret 2000/01 ca. 13,88 mio. t). Enhver sukkerindførsel til Fællesskabet bevirker således, at en tilsvarende mængde EF-sukker ikke kan afsættes på EF-markedet og derfor må udføres. Restitutionerne for dette sukker - inden for visse kvoter - finansieres over EF-budgettet (i gennemsnit 430 EUR/t i produktionsåret 2000/01). Udførslerne med restitutioner er dog begrænset i deres omfang ved den landbrugsaftale, der blev indgået i forbindelse med Uruguay-runden(4), og nedsat fra 1555600 t for produktionsåret 1995/96 til 1273500 t fra produktionsåret 2000/01 eller et samlet restitutionsbeløb på 499,1 mio. EUR.

(5) Disse vanskeligheder kan forstyrre den fælles markedsordning for sukker meget. For produktionsåret 2000/01 har Kommissionen allerede reduceret EF-producenternes kvoter med 498800 t(5). Denne foranstaltning er allerede kommet til udtryk i en nedgang i sukkerroearealerne. En ny betydelig reduktion kan ikke udelukkes for produktionsåret 2001/02. I forbindelse med reformen af den fælles markedsordning for sukker(6) reducerede Rådet kvoten for EF-produktionen med 115000 t. Hver yderligere indførsel af sukker og produkter med høj sukkerkoncentration fra OLT forudsætter en større nedsættelse af EF-producenternes kvoter og dermed et større tab af garanti for deres indkomst.

(6) Der består derfor fortsat vanskeligheder, der kan forringe situationen i EF's sukkersektor. Kommissionen besluttede derfor den 12. juni 2001, at sikkerhedsklausulen i artikel 109 i OLT-afgørelsen fortsat skal anvendes på indførslerne fra OLT af visse sukkerprodukter med EF-OLT-kumulation af oprindelsen.

(7) Efter artikel 100 i OLT-afgørelsen er målet at fremme samhandelen mellem OLT og Fællesskabet under hensyntagen til de respektive områders udviklingsniveau. I henhold til artikel 109, stk. 2, i OLT-afgørelsen skal der således fortrinsvis vælges foranstaltninger, som bringer mindst mulig forstyrrelse i associeringens og Fællesskabets funktion. Disse foranstaltninger må endvidere ikke gå ud over, hvad der er absolut nødvendigt for at afhjælpe de opståede vanskeligheder.

(8) Med henblik herpå er det hensigtsmæssigt at begrænse EF-OLT-kumulationen af oprindelsen for produkter henhørende under KN-kode 1701, 1806 10 30 og 1806 10 90 til højst 4848 t sukker for perioden fra den 1. juli 2001 til den 1. december 2001, da dette tal svarer til summen af de største årlige indførte mængder af de pågældende produkter, der blev konstateret i de tre år forud for 1999, der var det år, hvor indførslen steg eksponentielt. Ved fastlæggelsen af de mængder sukker, der skal tages i betragtning, mærker Kommissionen sig den holdning, som formanden for Retten i Første Instans indtog i sine kendelser af 12. juli og 8. august 2000 i sag T-94/00R, T-110/00R og T-159/00R(7) uden dog at anerkende den som berettiget. For således at undgå unødige procedurer og alene med henblik på vedtagelsen af nærværende beskyttelsesforanstaltninger tager Kommissionen for sukker henhørende under KN-kode 1701 i 1997 det samlede tal på 10372,2 t i betragtning, idet dette tal er lig med de samlede af Eurostat konstaterede indførsler af sukker fra OLT med kumulation af de to oprindelser EF-OLT og AVS-OLT.

(9) Indførslen af produkter henhørende under KN-kode bør også omfattes af beskyttelsesforanstaltninger i betragtning af det store indhold af sukker og de skadelige virkninger af samme art som uforarbejdet sukkers for den fælles markedsordning for sukker. Denne foranstaltning skal sikre, at de sukkerprodukter, der indføres fra OLT, ikke overstiger en mængde, der kan forstyrre den fælles markedsordning for sukker, samtidig med at der sikres dem en kommerciel afsætningsmulighed.

(10) Det erindres om, at Kommissionen i forbindelse med revisionen af OLT-afgørelsen har foreslået Rådet at ophæve bestemmelserne om kumulation i sukkersektoren.

(11) Den særlige kontrol i samhandelen med tredjelande af de indførte varer, som er omfattet af foranstaltningerne i nærværende forordning, samt den kontrol, der er indført ved EF-bestemmelserne om overgang til fri omsætning og toldværdi, bl.a. i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(8), senest ændret ved Europa-Parlamentets og Rådets forordning (EF) nr. 2700/2000(9), vil kunne sikre overholdelsen af bestemmelserne i nærværende forordning. For at sikre en ordentlig forvaltning, undgå spekulation og muliggøre en effektiv kontrol af produkterne henhørende under kode 1701, 1806 10 30 og 1806 10 90 bør der fastsættes bestemmelser for indgivelse af licensansøgninger. Ansøgningerne bør bl.a. for produkter med EF/OLT-kumulation af oprindelsen omfatte bevis for, at ansøgeren driver sædvanlig handelsvirksomhed i sukkersektoren, en erklæring fra den samme person om, at han ikke har indgivet andre licensansøgninger, og bevis for, at han har stillet en særlig sikkerhed for opfyldelsen af de forpligtelser, der følger af licenserne. For at skabe mindst mulige forstyrrelser for de erhvervsdrivende og deres ansøgning bør licensernes gyldighedsperiode forlænges i forhold til nærværende beskyttelsesforanstaltningers varighed.

(12) I betragtning af virkningerne af indførslerne bør sikkerhedsforanstaltningerne anvendes straks -

UDSTEDT FØLGENDE FORORDNING:

Artikel 1

For produkter henhørende under KN-kode 1701, 1806 10 30 og 1806 10 90 med EF-OLT-kumulation af oprindelsen som omhandlet i artikel 6 i bilag II til afgørelse 91/482/EØF kan der indføres en mængde på 4848 t sukker i den periode, hvor nærværende forordning anvendes.

For at overholde denne mængde tages der for andre produkter end uforarbejdet sukker hensyn til sukkerindholdet i det indførte produkt.

Artikel 2

1. De i artikel 1 omhandlede produkter kan kun indføres mod fremlæggelse af en importlicens efter Kommissionens forordning (EF) nr. 1291/2000(10) om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter.

2. Artikel 2-6 i Kommissionens forordning (EF) nr. 2553/97(11) om udstedelse af importlicenser for visse produkter henhørende under KN-kode 1701, 1702, 1703 og 1704 med AVS-OLT-kumulation af oprindelsen finder tilsvarende anvendelse.

Dog gælder følgende:

- Licenserne bærer løbenummeret 53.0001.

- Licensansøgningerne kan højst vedrøre en mængde på 4848 t.

- Artikel 4, stk. 3, i forordning (EF) nr. 2553/97 anvendes ikke.

- Ansøgninger indgives til myndighederne i løbet af de første fem arbejdsdage hver måned undtagen juli 2001, hvor ansøgningerne indgives senest den 15. juli 2001.

- Den ensartede nedsættelseskoefficient samt suspension af indgivelsen af nye ansøgninger anvendes, når ansøgningerne om importlicenser medfører en overskridelse af mængden på 4878 t i den periode, hvor nærværende forordning anvendes.

- Importlicensernes gyldighedsperiode udløber den sidste dag i den fjerde måned efter deres udstedelse.

3. Ved toldbehandlingen med henblik på overgang til fri omsætning på Fællesskabets toldområde fremlægger de erhvervsdrivende en kopi af de eksportlicenser, der efter artikel 13 i Rådets forordning (EF) nr. 2038/1999(12) om den fælles markedsordning for sukker er udstedt for sukker, der anvendes til nævnte produkter.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juli 2001 til den 1. december 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juni 2001.

På Kommissionens vegne

Franz Fischler

Medlem af Kommissionen

(1) EFT L 263 af 19.9.1991, s. 1.

(2) EFT L 58 af 28.2.2001, s. 21.

(3) EFT L 58 af 28.2.2001, s. 13.

(4) EFT L 336 af 23.12.1994, s. 22.

(5) Kommissionens forordning (EF) nr. 2073/2000 (EFT L 246 af 30.9.2000, s. 38).

(6) Rådets forordning (EF) nr. 1260/2001 (EFT L 178 af 30.6.2001, s. 1).

(7) Endnu ikke offentliggjort.

(8) EFT L 302 af 19.10.1992, s. 1.

(9) EFT L 311 af 12.12.2000, s. 17.

(10) EFT L 152 af 24.6.2000, s. 1.

(11) EFT L 349 af 19.12.1997, s. 26.

(12) EFT L 252 af 25.9.1999, s. 1.